**Atrakcije za stomak & mišiće**

Nakon dobrog noćnog provoda, tradicionalno se jede novosadski specijalitet – legendarni indeks sendvič. Ovaj skromni obrok u Novom Sadu doveden je do savršenstva, a služi ga nekoliko specijalizovanih radnji – Index Vanessa, Index Mirjana, Index Maja, Index House 021…Ljubitelji hedonizma i čudesnog napitka kafe naredno jutro mogu započeti u nekoj od mnogobrojnih kafeterija, u centru grada, kao što su “[Loft](https://novisad.travel/single-kafeterije/loft/)“, “Epoha” i “[Frida Kahlo](https://novisad.travel/single-kafeterije/kafe-galerija-frida-kahlo/)” u kojima se služi i klasičan kontinentalni doručak. Obavezno morate probati lokalne specijalitete, a za ljubitelje slatkog neizostavni su kuglof, gomboce i razne vrste domaćih testa i peciva.

Novi Sad nudi i razne prilike da efikasno potrošite kalorije, ali ne i novac, jer su mnoge od njih vrlo povoljne ili čak potpuno besplatne. Novosađani vole basket, a u tom popularnom sportu možete uživati na Dunavskom keju gde se često održavaju i turniri ili možete odmeravati snage sa drugarima u nekoj od brojnih teretana na otvorenom koje poslednjih godina niču širom grada. Ovaj grad je idealan i za ljubitelje pešačenja jer ga možete upoznati do detalja u pratnji vodiča.

Novi Sad je poznat po dugoj biciklističkoj kulturi, pa na svom ili iznajmljenom biciklu možete krstariti gradom i njegovom prelepom okolinom. Za one koji vole da s visine posmatraju vojvođansku ravnicu, tu je Adrenalin park “Zemlja čuda”, dok je glavno okupljalište svih ljubitelja ekstremnih sportova Skejt park. Svake zime u Dunavskom parku otvara se Ledena šuma, jedno od najvećih klizališta na ovim prostorima, a sve posećenije su i kuglane i Room Escape avanture u kojima možete testirati svoje veštine i detektivski duh, rešavanjem raznih misterija i zagonetki. Kad se izmorite od svih tih aktivnosti, zajedno sa prijateljima posetite Kej žrtava racije, omiljen među mladima, na kom možete uživati u jedinstvenom pogledu na Dunav i Petrovaradinsku tvrđavu.