**Dunavska ulica**

DUNAVSKA ULICA je jedna od najstarijih u Novom Sadu, spaja obalu Dunava i Zmaj Jovinu ulicu. Njen današnji izgled je rezultat obnove koja je otpočela sredinom 19. veka posle velikih razaranja u Buni 1849. Gusto zbijene jednospratnice u prvom delu ulice kriju razgranatu mrežu pasaža u kojima su prodavnice, restorani, poslastičarnice. Na početku ulice nalazi se Gradska biblioteka – zadužbina Anke i Arse Pajević. Preko puta je najstarija kuća u Novom Sadu – “Kod belog lava’’ sagrađena u prvim decenijama 18. veka. To je jedna od retkih građevina koja nije srušena u Buni. U pasažu zgrade skriven je mehanizam koji je pripadao bunaru iz koga su se stanovnici snabdevali vodom iz Dunava. Na broju 14. živeo je Svetozar Miletić, srpski političar i gradonačelnik Novog Sada, a nešto niže na istoj strani čuvene glumice srpskog glumišta Sofija Vujić i njena kći, glumica i rediteljka Milka Marković. Sa druge strane ulice na broju 29. je Zbirka strane umetnosti, depandans Muzeja Grada Novog Sada gde posetioci mogu videti umetnička dela nastala u Evropi u rasponu od 15. do 20. veka. Ispred Zbirke je spomenik srpskom političaru Jaši Tomiću (1856-1922). U produžetku ulice nalaze se zgrade Muzeja Vojvodine (35-37) i Muzeja savremene umetnosti Vojvodine (37).