**Dunavski park**

Dunavski park jednim svojim delom se oslanja na Dunavsku ulicu po kojoj je i dobio ime. Početkom 19. veka na mestu gde se danas nalazi park bilo je močvarno zemljište koje je krajem 19. veka počelo da se isušuje i uređuje. U okviru prvih mera hidromelioracije izvršeno je nasipanje zemlje za gradnju hotela “Kod engleske kraljice” u čiju zgradu će se kasnije useliti sud, a zatim i Muzej Vojvodine. Dunavski park je danas spomenik prirode i predstavlja zaštićeno prirodno dobro. U parku se nalaze biste pesnika Branka Radičevića, Miroslava Antića i pesnika i slikara Đure Jakšića, figura Nimfe koja drži rog obilja i spomenik Prepodobnom Sergeju Radonješkom. Među 750 parkovskih stabala mogu se naći: platani, jablani, lešnici, breze, koprivić, divlji kesten i druge vrste drveća i jedan reprezentativni primerak hrasta lužnjaka, koji je pod režimom zaštite. Dunavski park je poznat i po jezeru u njegovom centru. Ovde se takođe dešavaju i različita događanja: koncerti, performansi i sl.