**Kulturna stanica Svilara**

Nekadašnja fabrika za bojenje svile čuva uspomenu na davna vremena kada je u Vojvodini bilo preko dva miliona stabala duda i kada se u Novom Sadu nalazila najveća fabrika svile u Ugarskoj. Ta fabrika više ne postoji ali je uvela tradiciju svilarstva koja se u  Almaškom kraju zadržala do 70-ih godina 20. veka. Projekat zaštite Svilare inicirala je lokalna zajednica, da bi potom bio uvršten u panevropsku inicijativu zaštite industrijskog nasleđa. Kulturna stanica primenjuje program ’urbanog nasleđa’ obuhvatajući različite vrste kulturnog programa koji su povezani sa savremenim interpretiranjem nasleđa. Jake partnere Svilara ima u obližnjoj Akademiji umetnosti i udruženju Almašani koje okuplja lokalnu zajednicu kao i eksperte iz oblasti zaštite nasleđa. Svojim programima ova kulturna stanica uglavnom privlači mlađu publiku, umetnike i profesore.