**Muzej Vojvodine**

Muzej Vojvodine se nalazi u Dunavskoj ulici 35-37. U njemu se kroz arheološku, istorijsku, etnološku zbirku čuvaju i prezentuju tragovi materijalne i duhovne kulture sa prostora Vojvodine od paleolita do 20. veka. Institucija pod imenom Vojvođanski muzej nastala je 1947. izdvajanjem dela materijala iz Muzeja Matice srpske. U zgradu u kojoj se sada nalazi useljen je 1974. Radi se o zgradi nekadašnjeg suda koja je prema nacrtima budimpeštanskog arhitekte Đule Vagnera izgrađena 1896.

Vojvođanski muzej je bio centralna institucija u Vojvodini iz koje su se kasnije (između ostalih) izdvojili: Muzej grada Novog Sada, Muzej radničkog pokreta i narodne revolucije, Poljoprivredni muzej u Kulpinu. Spajanjem Vojvođanskog muzeja i Muzeja radničkog pokreta i narodne revolucije je 1992. osnovan Muzej Vojvodine u čijem okrilju se nalaze i Muzejski kompleks u Kulpinu i Etno park “Brvnara” u Bačkom Jarku. Među mnogobrojnim, vrlo vrednim, eksponatima Muzeja Vojvodine najpoznatiji su tri paradna, kasnorimska, pozlaćena šlema.