**Noćni život**

Novi Sad je poznat po odličnom noćnom provodu i zabavi, koji je organizovan sedam dana u nedelji i nudi provod za svačiji ukus. Tu su kafići, klubovi, pabovi, diskoteke, bašte i terase gde se mogu čuti vojvođanski tamburaši, lokalni rok i pop bendovi, di džejevi, kao i pank i metal muzika, za ljubitelje tvrđeg zvuka.

Za početak, možete obići neku od novosadskih kafana ili neku od pivnica. Popularna mikropivara koja služi svoja kraft piva je “Brauhaus”, gde se održavaju i žurke. Neobičnu uslugu možete dobiti u “PUBeraju”, pabu koji je istovremeno i berbernica, pa uz pivo možete sačekati svoj red za šišanje. Dugu tradiciju posluživanja vrhunskih piva imaju pivnica “Gusan” i “Irish pub”, u kojima možete probati odličnu hranu. Uživanje u kvalitetnoj muzici, dobrom pivu pruža “Gradska pivnica”. Sledeća stanica svakako treba da bude ulica Laze Telečkog, novosadska ulica žurki…

Dobar provod možete pronaći i na Petrovaradinskoj tvrđavi, u klubovima se okuplja gradska ekipa, ljudi koji znaju šta znači dobar provod i kvalitetna muzika. Od muzičkih pravaca zastupljeni su RnB, House, Deep i Pop. Lep ambijent, energija, dobra muzika i vrhunska atmosfera su samo deo neverovatnog provoda i zabave koju klubovi pružaju svojim gostima.

Možete uživati u tamburaškoj muzici u centru grada u “Lazinom Salašu”, “Konobi Orkus”, “Sokačetu”, “Plavоj Frajli”, na čardama duž obale Dunava, salašima, kao i na Petrovaradinskoj tvrđavi. Za ljubitelje pank, rok i metal zvuka tu su svirke uživo u Kreativnom distriktu kod Limanskog parka. Takođe nezaobilazno mesto provoda je svakako Ribarsko ostrvo, na splavovima “Cristal”, “Džoli Rodžer”, “Dva Galeba”, kao i  u “Discont Bar-u”, u kojima žurke traju do jutra.