**Svemirski muzej**

Svemirski muzej je prvi tehnički muzej u Novom Sadu koji je počeo sa radom 1. decembra 2023. godine na Petrovaradinskoj tvrđavi, a njegovo osnivanje usko je povezano sa manifestacijom Kosmodrom održanom u septembru mesecu iste godine. U sastav muzeja ulaze prostori Planetarijuma i kluba „Tunel“. Pored postavke muzejskih eksponata koji predstavljaju istorijska dostignuća kako na nacionalnom tako i na međunarodnom nivou, posetioci su u prilici da vide i dožive nesvakidašnji interaktivni sadržaj, audio-vizuelne efekte, učestvuju u radionicama, praktičnim demonstracijama i drugim sadržajima povezanim sa astronomijom, svemirskim inženjeringom i „Deep Space“ istraživanjima. Programi u okviru Svemirskog muzeja su prilagođeni uzrastu posetilaca i pružaju odgovore na pitanja o tome da li Srbija ima satelite u svemiru, da li ima svoj svemirski program i na koji način se postaje deo tog programa, ko ima najlakše raketne modele na svetu, koliko je velika Međunarodna svemirska stanica i mnoga druga.

Individualne posete je moguće obaviti vikendom, dok su radni dani namenjeni grupnim posetama uz prethodnu najavu putem [Instagram stranice Svemirskog muzeja](https://www.instagram.com/svemirskimuzej).