**Za opuštanje i dobro raspoloženje**

Ne znamo da li su mladi oduvek toliko voleli čuvenu Petrovaradinsku tvrđavu, ali EXIT festival je svakako učinio da ona postane jedno od omiljenih mesta mladih koji posete Novi Sad. Njen prostor oplemenjuju i mnogi umetnički ateljei, restorani, kafei… ali svi zaljubljeni dobro znaju da je najlepše pronaći neku klupu sa koje se vidi Dunav i uživati u divnom pogledu sa voljenom osobom.

Ne tako romantičan, ali zato izuzetno uzbudljiv provod možete imati ako se upustite u istraživanje misterija podzemnih vojnih galerija u pratnji vodiča. Nakon obilaska “Đave”, kako je mladi Novosađani često zovu, predlažemo da se spustite do Podgrađa, naselja koje polako postaje novi centar kulturnog života Novog Sada.

Tokom leta, grad nudi mnoštvo fantastičnih lokacija za uživanje u sunčanju, brčkanju, odbojci i rukometu na pesku, a najpoznatija lokacija za sve te divne aktivnosti je, prema mišljenju mnogih, najlepša plaža na Dunavu – Štrand, na kojoj se organizuju i različite manifestacije i turniri. Preko puta Štranda je Ribarsko ostrvo, jedinstveno vikend naselje u kom postoji mnoštvo prilika za dobar provod i uživanje u lokalnoj gastronomiji, kao što je restoran “Piknik” i čarda “Kućerak na Ribarcu”. Mnogi Novosađani posećuju i Rajsko ostrvo koje gleda na Sremske Karlovce, ali i neke od brojnih zatvorenih i otvorenih bazena u gradu i okolini.

Za izlet na nešto višoj nadmorskoj visini, ne morate ići daleko – do nekih od najpoznatijih izletišta Fruške gore, idealnim za druženje i roštiljanje pod vedrim nebom, od Novog Sada je potrebno samo pola sata vožnje. Na planini možete unajmiti vodiča i šetati ili jahati divnim stazama ili se pak kupati u planinskim jezerima i uživati u adrenalinskim sportovima. Ako ste raspoloženi samo za opuštanje na umirujućem planinskom vazduhu, pronađite neku od mnogobrojnih fruškogorskih vinarija i uživajte u autentičnim ukusima vina i pogledu na nezaobilazni zalazak sunca.