**Zgrada Hotela “Vojvodina”**

ZGRADA HOTELA “VOJVODINA’’ je više od jednog i po veka uvek bila hotel, samo su se kroz vekove i epohe menjali njegovi nazivi. Prvi hotel na ovom mestu sagradio je 1854. Johan Ajgler. Bila je to luksuzno opremljena pozno-klasicistička građevina. Nazvana je po carici Jelisaveti (Elizabeti) Austrijskoj, supruzi Franca Jozefa I. Hotel nazvan po carici Jelisaveta je bio mesto okupljanja više klase poznato po dobroj kuhinji, vinima, balovima i zabavama. Sledeći vlasnik je bio Gedeon Dunđerski. U dvorištu hotela je 1895. sazidano pozorište Lazara Dunđerskog po projektu arhitekte Vladimira Nikolića. Pozorište koje je imalo 650 mesta izgorelo je 1928. godine. Tada je nepovratno uništena biblioteka, garderoba, dekoracija i mnogi drugi predmeti Srpskog narodnog pozorišta koje je tu davalo predstave. Posle završetka Prvog svetskog rata hotel je nazvan po kraljici Mariji, supruzi kralja Aleksandra (Karađorđevića). Posle završetka Drugog svetskog rata hotel dobija današnji naziv – “Vojvodina’’. Tokom više od vek i po postojanja hotel su posetili ili u njemu boravili: Laza Kostić, Marko Miljanov, Miloš Crnjanski i druge ugledne ličnosti. U njemu je 1974. umro slavni mađarski književnik Lajoš Zilahi u čiju čast je nazvan prolaz koji spaja dvorište hotela i Ulicu kralja Aleksandra.