**Zgrada Pokrajinske Vlade i Skupštine AP Vojvodine – Banovina**

VLADA I SKUPŠTINA AUTONOMNE POKRAJINE VOJVODINE nalaze se u zgradi koja je poznata kao Banovina. Ova jedinstvena arhitektonska celina izgrađena je u periodu 1936-1940. po projektu jednog od naših najvećih arhitekata u Srbiji između dva svetska rata, Dragiše Brašovana (1887-1965). Njegov opus ne obuhvataju samo građevine u Novom Sadu i Vojvodini već i u Beogradu. Njegov ugled je bio izuzetan a dokaz je i to što je Brašovan bio autor jugoslovenskih paviljona na Svetskoj izložbi u Barseloni (1929) i Milanu (1931). Zgrada Banovine ili Banskog dvora sastoji se iz dve celine. U većoj zgradi se danas nalazi Vlada Vojvodine sa svim pratećim službama i sekretarijatima, a u manjoj je Skupština Autonomne pokrajine Vojvodine. Vrednost ove velelepne građevine povećava i to što je obložena bračkim mermerom, dok se u unutrašnjosti nalazi centralno stepenište za čiju izradu je korišćen i mermer iz Karare. U zgradi Vlade Vojvodine se nalazi vrlo vredna kolekcija slika jugoslovenskih autora nastala tokom 20. veka. Stanovnici i posetioci Novog Sada mogli su da obiđu Banovinu tokom »Dana evropske baštine«.