**Zgrada Vojvođanske banke (Trg slobode)**

ZGRADA VOJVOĐANSKE BANKE (Trg slobode) je poznata i kao nekadašnji Dom JNA. U istorijskim izvorima se može naći da je na ovom mestu 1754. postojala spratna građevina poznata kao kafana “Kod Zelenog venca’’, vlasništvo kapetana Save Nikolića. Vlasnici kafane, a kasnije hotela “Zeleni venac’’, često su se menjali sve do kraja 19. veka kada je građevina srušena. Sredinom 19. veka hotel “Zeleni venac’’ je bio mesto susreta i vatrenih poli- tičkih rasprava gradske više klase i pristalica političkog programa Svetozara Miletića. Pred kraj 19. veka hotel “Zeleni venac’’ je izgubio sjaj i uglednu klijentelu. Na njegovim temeljima je 1892. Emerih Majer izgradio luksuzni hotel u neobaroknom stilu koji je nazvao “Grand hotel Majer’’. Već 1916. hotel je kupio Lazar Dunđerski i od tada postaje mesto održavanja svečanosti, balova i političkih skupova. Tako je 25. novembra 1918. tu održana Velika narodna skupština Srba, Bunjevaca i ostalih Slovena u Banatu, Bačkoj i Baranji koja je proglasila prisajedinjenje Kraljevini Srbiji. Među 757 delegata ove Skupštine bilo je i 7 žena koje su iznimno za položaj žena toga doba tada dobile pravo glasa. Po završetku Drugog svet- skog rata hotel je dobio ime “Sloboda’’ sve do 1953. kada je postao Dom JNA. Tada je prekinuta vekovna tradicija da se na ovom mestu nalazi hotel. U perodu tranzicije zgrada je postala sedište Vojvođanske banke.